Teismelised pojad keelduvad Russell Crowe' juures elamast
Crowe (56) rääkis hiljutises intervjuus, et 14aastane Tennyson ja 16aastane Charles on pandeemia ajal eelistanud elada koos oma ema, Russelli eksabikaasa Danielle Spenceriga Sydneys. Suurlinnas on võimalus toitu koju tellida - isa juures maal mitte. "Kui ma poiste käest küsisin, ütlesid nad, et eelistavad mu isalikule hoolele Uber Eatsi. Ei saa öelda, et see minus vaimustust oleks tekitanud."
Russell ja Danielle abiellusid 2003. aastal ja läksid lahku 2012. aasta lõpus. Abielulahutus jõustus alles 2018. aastal. Crowe tähistas uue ajajärgu algust, pannes suure hulga oma väärisesemeid - sealhulgas sauruse kolju - Sotheby'si oksjonimajas enampakkumisele. "Lahutuskunsti" nime kandnud oksjon tõi sisse üle 3,7 miljoni dollari.